Document ID: 32012D0627

IZVEDBENI SKLEP KOMISIJE
z dne 5. oktobra 2012
o priznavanju pravnega in nadzornega okvira Avstralije za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah
(Besedilo velja za EGP)
(2012/627/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1) in zlasti člena 5(6) Uredbe,
ob upoštevanju naslednjega:
(1)
Komisija je 17. novembra 2009 podelila mandat Odboru evropskih zakonodajalcev za vrednostne papirje (CESR), katerega naloge opravlja Evropski organ za vrednostne papirje in trge, ustanovljen 1. januarja 2011 na podlagi Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) (2) (ESMA), ter zaprosila za njegov nasvet glede tehnične ocene pravnega in nadzornega okvira Avstralije za bonitetne agencije.
(2)
ESMA je v svojem priporočilu, ki ga je poslal 18. aprila 2012, predlagal, da se avstralski pravni in nadzorni okvir za bonitetne agencije šteje za enakovrednega Uredbi (ES) št. 1060/2009.
(3)
V skladu z drugim pododstavkom člena 5(6) Uredbe (ES) št. 1060/2009 je treba oceniti izpolnjevanje treh pogojev, da se pravni in nadzorni okvir tretje države lahko obravnava kot ustrezen glede na zahteve Uredbe (ES) št. 1060/2009.
(4)
V skladu s prvim pogojem morajo imeti bonitetne agencije v tretji državi dovoljenje oziroma biti registrirane ter morajo biti predmet stalnega učinkovitega nadzora in izvrševanja. Avstralski pravni in regulativni okvir za bonitetne agencije je začel veljati 1. januarja 2010. Vsi zadevni zakoni in drugi predpisi, in sicer zakon o gospodarskih družbah (2001) ter zakon o Avstralski komisiji za vrednostne papirje in naložbe (ASIC) (2001), so začeli veljati. V skladu s tem regulativnim okvirom morajo biti bonitetne agencije registrirane in pod stalnim nadzorom Avstralske komisije za vrednostne papirje in naložbe (ASIC). Avstralski pravni in nadzorni okvir podeljuje ASIC zadostna pooblastila, da lahko učinkovito nadzoruje in izvršuje bonitetne agencije, vključno s pooblastilom za sankcioniranje bonitetnih agencij, ki kršijo veljavne predpise: ASIC lahko zaseže dokumente, ki jih niso pripravile bonitetne agencije. Na podlagi naloga za preiskavo, ki ga odobri pooblaščen sodni organ, lahko ASIC preišče prostore bonitetnih agencij. Poleg tega zakon o gospodarskih družbah pooblašča ASIC, da lahko zvezno sodišče zaprosi za nalog za preklic dovoljenja bonitetni agenciji. Po takšnem preklicu dovoljenja lahko ASIC zaprosi sodišče za nalog za stalno prepoved izdaje bonitetnih ocen v Avstraliji za bonitetno agencijo. V skladu z zakonom o gospodarskih družbah lahko ASIC tudi zaprosi za nalog za prekinitev protipravnega ravnanja bonitetne agencije ali za uvedbo denarnih kazni, če agencija krši katero koli izmed obveznosti iz zadevne zakonodaje o finančnih storitvah. Sporazum o sodelovanju, sklenjen med ESMA in ASIC, določa izmenjavo informacij v zvezi z ukrepi izvrševanja in nadzora, sprejetimi proti čezmejnim bonitetnim agencijam.
(5)
Glede na drugi pogoj morajo bonitetne agencije v tretji državi upoštevati pravno zavezujoča pravila, enaka tistim iz členov 6 do 12 in Priloge I Uredbe (ES) št. 1060/2009. Avstralski pravni in nadzorni okvir izpolnjuje cilje regulativnega okvira EU za bonitetne agencije glede upravljanja navzkrižij interesov. Avstralska zakonodaja (zakon o ASIC) zahteva upravljanje navzkrižij interesov, ki vključuje obveznost za upravljanje navzkrižij interesov in organizacijske zahteve, zlasti v zvezi z zunanjim izvajanjem, evidentiranjem in zaupnostjo. V zvezi z vodenjem podjetja pogoji iz licence ASIC zahtevajo, da je bonitetna agencija organizirana na način, ki zagotavlja, da njeni poslovni interesi ne ovirajo neodvisnosti in pravilnosti dejavnosti bonitetnega ocenjevanja. Avstralski okvir zahteva tudi, da bonitetne agencije uvedejo strogo pregledovanje ocenjevalnih metod, ter vsebuje številne zahteve o nerazkritju v zvezi z bonitetnim ocenjevanjem in dejavnostmi ocenjevanja. Zato avstralski pravni in nadzorni okvir izpolnjuje cilje Uredbe (ES) št. 1060/2009 v zvezi z upravljanjem nasprotij interesov, organizacijskimi procesi in postopki, s katerimi mora bonitetna agencija razpolagati, kakovostjo ocen in metodologijo ocenjevanja, razkritjem bonitetnih ocen ter splošnimi in rednimi razkritji dejavnosti bonitetnega ocenjevanja. Zato zagotavlja ustrezno zaščito v smislu integritete, preglednosti, dobrega upravljanja bonitetnih agencij in zanesljivosti dejavnosti bonitetnega ocenjevanja.
(6)
Glede na tretji pogoj mora regulativna ureditev v tej tretji državi preprečiti poseganje nadzornih organov in drugih javnih organov te tretje države v vsebino bonitetnih ocen in metodologije. Vsako tovrstno poseganje v bonitetno ocenjevanje in metodologije ocenjevanja bi bilo v nasprotju s poglavjem 7 avstralskega zakona o gospodarskih družbah iz leta 2001 ter s cilji ASIC. Niti ASIC niti noben drugi javni organ ni pooblaščen za poseganje v vsebino bonitetnih ocen ali metodologije bonitetnega ocenjevanja.
(7)
Glede na preučene dejavnike se lahko šteje, da avstralski pravni in nadzorni okvir za bonitetne agencije izpolnjuje pogoje iz drugega pododstavka člena 5(6) Uredbe (ES) št. 1060/2009. Zato je treba avstralski pravni in nadzorni okvir za bonitetne agencije šteti za enakovrednega pravnemu in nadzornemu okviru, ki je vzpostavljen z Uredbo (ES) št. 1060/2009. Komisija bo v sodelovanju z ESMA še naprej spremljala razvoj avstralskega pravnega in nadzornega okvira za bonitetne agencije ter izpolnjevanje pogojev, na podlagi katerih je bil sklep sprejet.
(8)
Ukrepi iz tega sklepa so v skladu z mnenjem Evropskega odbora za vrednostne papirje -
SPREJELA NASLEDNJI SKLEP:
Člen 1
Za namene člena 5 Uredbe (ES) št. 1060/2009 se avstralski pravni in nadzorni okvir za bonitetne agencije šteje za enakovrednega zahtevam Uredbe (ES) št. 1060/2009.
Člen 2
Ta sklep začne veljati dan po objavi v Uradnem listu Evropske unije.
V Bruslju, 5. oktobra 2012

Labels: 10
2
4
18